Bottas eindig voor Hamilton in oefenren | Netwerk24
18 Julie 2020 22:15
Valtteri Bottas het Saterdag voor sy spanmaat Lewis Hamilton geëindig in die finale oefenronde vir die Hongaarse Grand Prix-ren.
Valtteri Bottas was die vinnigste in Saterdag se oefenronde van die Hongaarse Grand Prix-ren. Foto: Getty Images
Mercedes het die eerste twee plekke opgeraap met die Fin wat in 1 minuut, 15.437 sekondes die eindstreep oorgesteek het op 'n bewolkte dag.
Hamilton, die sesmalige kampioen, was tweede en net 0.42 sekondes stadiger as Bottas.
Die Mexikaan Sergio Perez, wat Racing Point verteenwoordig met sy renmotor wat byna 'n kopie is van verlede jaar se seëvierende Mercedes, was derde.
Ferrari se Charles Leclerc het die vierde vinnigste tyd opgestel, terwyl Perez se spanmaat Lance Stroll vyfde was op 'n baan wat aanvanklik nat was weens olie wat agtergelaat is van die Formule-3-ren.
Red Bull se Max Verstappen, wat verlede jaar voor weggespring het in Hongarye, het die sesde vinnigste tyd behaal.
Hamilton sal Sondag 'n agtste oorwinning by die Hongaarse Grand Prix teiken.
As hy dit regkry, sal hy Ferrari se Michael Schumacher se rekord ewenaar vir die meeste keer 'n oorwinning by dieselfde Grand Prix-ren behaal.